คลังเตือนอสังหาฯต้นทุนพุ่ง
คลังออกโรงแนะผู้ประกอบการรับมือต้นทุนพุ่ง เพื่อป้องกันมีปัญหาสภาพคล่อง
20 มิ.ย. 2554

คลังออกโรงแนะผู้ประกอบการรับมือต้นทุนพุ่ง เพื่อป้องกันมีปัญหาสภาพคล่อง
นายนริศ ชัยสูตร ผู้อำนวยการสำนักงานเศรษฐกิจการคลัง (สศค.) กล่าวว่า ผู้ประกอบการอสังหาริมทรัพย์ของไทยยังมีความเสี่ยงจากเศรษฐกิจ โดยเฉพาะผู้ประกอบการขนาดกลางและขนาดเล็ก ต้องเตรียมรับมือกับต้นทุนราคาน้ำมันที่แพง และต้นทุนการกู้ยืม จากอัตราดอกเบี้ยที่มีแนวโน้มเพิ่มขึ้นถึง 3.5% ในสิ้นปี 2554 จากปัจจุบันที่อยู่ในอัตรา 3%
ผู้ประกอบการขนาดกลางและขนาดเล็กจะต้องตรวจสอบกระแสเงินสดอย่างรอบคอบ ไม่รับงานเกินตัว ซึ่งอาจจะเกิดปัญหาสภาพคล่อง นอกจากนี้ผู้ประกอบการควรซื้อขายวัสดุล่วงหน้าไว้ เพื่อไม่ให้ต้นทุนเพิ่มสูงขึ้นตามเงินเฟ้อ เฉลี่ย 2-3% ขณะที่ผู้ประกอบการรายใหญ่คิดว่าจะไม่มีปัญหาสภาพคล่อง
นายนริศ กล่าวว่า ผู้ประกอบการควรเร่งปรับตัว มองหาตลาดต่างประเทศเพิ่มขึ้น โดยเฉพาะในภูมิภาคเอเชีย แถบอินโดจีน เช่น อินเดีย ที่ต้องการการลงทุนก่อสร้างกว่า 1 ล้านล้านบาทต่อปี โดยโครงการลงทุนสำคัญ เช่น ระบบโทรคมนาคม ระบบไฟฟ้า ขณะเดียวกันก็ต้องระมัดระวังตลาดจีน ที่มีต้นทุนถูกกว่าเรา ซึ่งเป็นคู่แข่งสำคัญ และควรเร่งพัฒนาฝีมือแรงงานมากกว่าหาแหล่งเงินที่มีต้นทุนต่ำด้วย